ปภ. ประสานจังหวัดและท้องถิ่น เร่งช่วยเหลือผู้ประสบอุทกภัยในพื้นที่ 9 จังหวัด
กรมป้องกันและบรรเทาสาธารณภัย ในฐานะกองอำนวยการป้องกันและบรรเทาสาธารณภัยกลาง รายงานร่องมรสุมกำลังแรงพาดผ่านภาคเหนือตอนล่าง ภาคกลาง และภาคตะวันออกเฉียงเหนือตอนล่าง ประกอบกับมรสุมตะวันตกเฉียงใต้กำลังปานกลางพัดปกคลุมทะเลอันดามัน ภาคใต้ และอ่าวไทย ทำให้ประเทศไทยมีฝนตกหนักถึงหนักมากบางพื้นที่ บริเวณภาคเหนือ ภาคตะวันออกเฉียงเหนือ ภาคกลาง รวมถึงกรุงเทพมหานครและปริมณฑล ภาคตะวันออก และภาคใต้ โดยตั้งแต่วันที่ 20 กรกฎาคมถึงปัจจุบัน (23 ก.ค. 65 ) เกิดสถานการณ์อุทกภัยในพื้นที่ 9 จังหวัด ได้แก่ ลำปาง เพชรบูรณ์ พิษณุโลก ชัยภูมิ ขอนแก่น ระยอง ชลบุรี สมุทรปราการ และนนทบุรี รวม 12 อำเภอ 17 ตำบล 30 หมู่บ้าน ประชาชนได้รับผลกระทบ 362 ครัวเรือน มีผู้เสียชีวิต 2 ราย (ชลบุรี)ปัจจุบันสถานการณ์คลี่คลายแล้ว ได้ประสานจังหวัด องค์กรปกครองส่วนท้องถิ่น และหน่วยงานที่เกี่ยวข้องลงพื้นที่สำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ประชาชนสามารถแจ้งเหตุและขอความช่วยเหลือทางไลน์ “ปภ. รับแจ้งเหตุ 1784” และสายด่วนนิรภัย 1784 ตลอด 24 ชั่วโมง